|  |  |
| --- | --- |
|  |        |

**Tevel Község Önkormányzat Képviselő-testületének**

**8/2019 (X.28) önkormányzati rendelete**

**szociális célú tűzifa juttatásról**

Tevel Község Önkormányzata Képviselő-testülete a szociális igazgatásról és a szociális ellátásokról szóló 1993. évi III. törvény 26.§-ban és a 32.§ (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. a) pontjában meghatározott feladatkörében eljárva a következőket rendeli el:

**A rendelet célja**

**1. §**

E rendelet célja, hogy Tevel településen élők részére támogatást nyújtson szociális rászorultság alapján, meghatározza az önkormányzat által biztosított szociális célú tűzifa támogatási ellátás igénybevételének helyi szabályait, rendelkezzék az ellátás mértékéről, a jogosultság feltételeiről, ellenőrzéséről és igénybevételük céljáról.

**A rendelet hatálya**

**2. §**

 E rendelet területi hatálya kiterjed Tevel község közigazgatási területére.

**Támogatási feltételek**

**3. §**

(1) E rendelet értelmezése során a szociális igazgatásról és szociális ellátásokról szóló 1993. évi III. törvény (a továbbiakban: Szt.) 4.§ (1)-(3) bekezdésének fogalom-meghatározásait kell alkalmazni.

(2) A kérelem elbírálásánál – a jogosultsági feltételek megléte esetén – az alábbi körülményeket kiemelten kell kezelni:

a) az egyedülálló nyugdíjas életkorára tekintet nélkül, vagy az egy háztartásban élő nyugdíjasok, ahol az egy háztartásban élők mindkét tagja elmúlt 70 éves, abban az esetben, ha a település területén nem él nagykorú gyermeke;

b) az egyedül élő, rokkantsági vagy rehabilitációs ellátásban, rokkantsági vagy rehabilitációs járadékban részesülő személy;

c) az Szt. szerint

ca) aktív korúak ellátására;

cb) időskorúak járadékára;

cc) települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők)

d) a gyermekét vagy gyermekeit egyedül nevelő szülő;

e) a gyermekek védelméről és a gyámügyi igazgatásról szóló törvény alapján halmozottan hátrányos helyzetű gyermeket nevelő család,

f) három vagy annál több gyermeket nevel,

g) az a) – f) pontokban foglaltakat követően, akiket a polgármester méltányossági jogkörében eljárva rászorultnak ítél.

**4. §**

(1) Az önkormányzat képviselő-testülete szociális célú tűzifa támogatást nyújthat a Tevel község közigazgatási területén lévő lakás tulajdonosának, bérlőjének vagy albérlőjének a helyiség téli fűtésével kapcsolatos kiadásai viseléséhez, ha

a) a kérelmező háztartásában az egy főre jutó havi jövedelem nem haladja meg:

aa) egyedül élő, illetve gyermekét egyedül nevelő esetében az öregségi nyugdíj mindenkori legkisebb összegének 230 %-át, azaz 65.550,- Ft-ot,

ab ) kettő vagy több együtt élő személy esetében az öregségi nyugdíj mindenkori legkisebb összegének 170 %-át, azaz 48.450,- Ft-ot,

b) a háztartás tagjai egyikének sincs vagyona, továbbá

c) téli fűtését tűzifával oldja meg.

(2) A tűzifa támogatás háztartásonként egy személynek állapítható meg. A rendelkezésre álló tűzifa mennyisége a jogosultak között egyenlő arányban kerül elosztásra. Egy háztartás részére legalább 1 m3 legfeljebb 3 m3 tűzifa biztosítására kerülhet sor, kizárólag természetbeni ellátás formájában.

(3) Az elbírálás szempontjából egy háztartásnak kell tekinteni az egy lakásban együtt élő és ott bejelentett lakóhellyel rendelkezők közösségét, függetlenül e személyek rokoni kapcsolatától. A háztartásban együtt élőnek kell tekinteni azt a gyereket is – a teljes ellátást nyújtó bentlakásos intézményben lévő kivételével – aki tanulmányai folytatása miatt átmenetileg nem az igénylő lakásában lakik.

(4) Üresen álló, nem lakott ingatlanra, amelyben életvitelszerűen senki nem él, a támogatás nem kérhető.

(5) A szociális célú tűzifa támogatás iránti kérelem az önkormányzat rendelkezésére álló szociális célú tűzifa készlet kimerüléséig, de legfeljebb 2019. november 15. napjáig nyújtható be. A határidő elmulasztása jogvesztő.

**Hatásköri és eljárási rendelkezések**

**5. §**

(1) A szociális célú tűzifajuttatásra vonatkozó kérelmeket az önkormányzat Képviselő-testülete bírálja el.

(2) Képviselő-testülete a szociális tűzifa támogatás megállapítása hatáskörének gyakorlását a polgármesterre ruházza át. A polgármester a támogatásra való jogosultságról a kérelmek benyújtására fennálló határidőben határozattal dönt.

(3) A jogosult részére átadott tűzifa más személynek át nem adható, át nem ruházható, és nem értékesíthető.

(4) Amennyiben a (3) bekezdésben foglaltakat a támogatásban részesülő személy megszegi, a kapott természetbeni juttatás ellenértékét a mindenkori jegybanki alapkamattal együtt megtéríteni köteles.

(5) A szociális célú tűzifa támogatásról, méltányossági jogkör gyakorlásáról, a jogosulatlanul és rosszhiszeműen igénybevett ellátás visszatérítésének elrendeléséről, illetve méltányosságból történő elengedéséről a képviselő-testület jogosult dönteni.

**6. §**

(1) A támogatás iránti kérelmet a rendelet 1. melléklete szerinti nyomtatvány kitöltésével és a Teveli Közös Önkormányzati Hivatal teveli irodájához történő benyújtásával kell előterjeszteni.

(2) A kitöltött és aláírt kérelemhez mellékelni kell:

1. az igénylő és a háztartás tagjainak a kérelem benyújtását megelőző hónapra vonatkozó jövedelméről szóló igazolásokat,
2. nyilatkozatot a fűtés költségéről és módjáról
3. a jogosultsági feltételek fennállására vonatkozó igazolást.

(3) A kérelmező részére megítélt tűzifa elszállításáról Tevel község területén a Tevel Község Önkormányzata gondoskodik.

**Záró és vegyes rendelkezések**

**7. §.**

(1) Jelen rendelet a kihirdetést követő napon lép hatályba és 2020. március 31-én hatályát veszti.

(2) A rendelet kihirdetéséről az jegyző az SZMSZ-ben maghatározottak szerint a Teveli Közös Önkormányzati Hivatal teveli irodájának hirdetőtábláján történő kifüggesztése útján gondoskodik.

 **Fazekas Attila dr. Hoffmann Adél**

 **polgármester jegyző**

|  |  |
| --- | --- |
|  |  |
|  |  |

**Kihirdetési záradék:**

**Jelen rendelet kihirdetésre került 2019. október 28. napján.**

**dr. Hoffmann Adél**

 **jegyző**